Sacha Boey

**Sacha Boey** (s. 13. syyskuuta 2000 Montreuil, Ranska) on ranskalainen jalkapalloilija, pelipaikaltaan oikea laitapuolustaja. Hän edustaa Turkin Superliigassa pelaavaa Galatasarayta lainalla Saksan Bundesliigan Bayern Münchenistä. 

## Seurajoukkueura
Boey siirtyi Stade Rennaisin junioriakatemiaan vuonna 2014. Tätä ennen hän oli pelannut Red Star FC:n ja FC Romainvillen nuorissa.

Stade Rennaisin edustusjoukkueessa Boey teki ensiesiintymisensä 5. toukokuuta 2019 Ligue 1:n ottelussa Toulousea vastaan. Hän tuli vaihdosta kentälle Hamari Traorén tilalle ottelun 77. minuutillla. Huhtikuussa 2019 hänet kutsuttiin myös Ranskan cupin välieräotteluun Olympique Lyonia vastaan, mutta hän ei pelannut ottelussa. 

Kaudella 2019–2020 Boey pelasi viidessä pääsarjaottelussa ja yhdessä Ranskan liigacupin ottelussa. Hän pelasi myös kahdessa Eurooppa-liigan ottelussa skotlantilaista Celticiä ja italialaista SS Laziota vastaan, joissa hän antoi yhden maalisyötön. 

Boey siirtyi lainalle Dijoniin kaudeksi 2020–2021, jossa hän pelasi 24 pääsarjaottelua. Hän ehti pelata kauden aikana myös kahdessa pääsarjaottelussa myös Stade Rennaisin paidassa.

Heinäkuussa 2021 Boey siirtyi turkkilaisseura Galatasaray SK:hon 5,65 miljoonan euron siirtokorvauksella ja sopimuksella kauteen 2024–2025 asti. Debyyttinsä hän teki 5. elokuuta 2021 Eurooppa-liigan karsintaottelussa skotlantilaisseura St. Johnstonea vastaan. Ottelussa hän teki maalin 60. peliminuttilla. Koko kaudella 2021–2022 Boey pelasi Turkin Superliigassa 13 ottelua, Eurooppa-liigassa kolme ottelua ja Eurooppa-liigan karsinnoissa 3 ottelua, joissa hän teki yhden maalin.

Boey teki ammattilaisuransa toisen maalin 23. huhtikuuta 2023 Turkin Superliigan ottelussa Karagümrükia vastaan. Boey pelasi kaudella 2022–2023 31 ottelua Turkin Superliigaa, joissa hän teki yhden maalin, ja kaksi ottelua Turkin cupia. 

Boey onnistui maalinteossa ensimmäisessä Mestarien liigan ottelussaan FC Kööpenhaminaa vastaan 20. syyskuuta 2023. Hän pelasi Galatasarayn kaikissa kuudessa Mestarien liigan lohkovaiheen ottelussa. Hän pelasi kaudella myös 19 Turkin Superliigan ottelussa, joissa hän teki yhden maalin, kun vastassa oli Adana Demirspor, ja kuudessa Mestarien liigan karsintaottelussa.

Tammikuussa 2024 Boey siirtyi saksalaisseura Bayern Müncheniin vuoteen 2028 ulottuvalla sopimuksella. Siirtosummaksi uutisoitiin noin 35 miljoonaa euroa. Kaudella 2023–2024 hän ehti pelata *Die Rotenin* paidassa kaksi bundesliigaottelua. Kaudella 2024–2025 hän pelasi Bayernin voittamassa Bundesliigassa 13 ottelua. Mestarien liigassa hän pelasi kolme ottelua. Kesän 2025 seurajoukkueiden MM-kilpailuissa Boey pelasi neljä ottelua ja teki maalin alkulohkon ensimmäisessä ottelussa Auckland Cityä vastaan. Elokuussa 2025 hän oli voittamassa DFL-Supercupia. Kaudella 2025–2026 Boey ehti pelata Bayernissa yhdeksän bundesliigaottelua sekä kolme Mestarien liigan ottelua.

Helmikuussa 2026 Boey siirtyi loppukauden mittaisella lainasopimuksella vanhaan seuraansa Galatasarayhin. Lainasopimukseen sisältyy 15 miljoonan euron osto-optio. 

## Maajoukkueura
Boey on pelannut Ranskan alle 17- 18- ja 20-vuotiaiden maajoukkueessa kaikissa yhden ystävyysottelun.

## Lähteet